Z A P I S N I K
24. tematske sjednice Vijeća Gradske četvrti Novi Zagreb - istok 
održane 28. siječnja 2019. u prostoru Mjesnog odbora Zapruđe, Zagreb, Trg Ivana Meštrovića 1g, s početkom u 10.00 sati

Nazočni članovi Gradske četvrti Novi Zagreb - istok: Milenko Arapović, Maja Baturić, Ratko Bedeković, Renata Bedeković, Teodor Celakoski, Sunčana Kunac, Nevenka Lasić, Dario Laštre, Mirela Mikić Muha, Željka Novak, Ljerkica Perešin, Zoran Rotim, Zvonimir Rukavina, Imran Srebreniković, Zvonimir Vlahov.

Nenazočni članovi Gradske četvrti Novi Zagreb – istok:  Frane Barbarić, Igor Bočkaj, Frane Knezović i Sanja Kovačević.

Nazočni pozvani gosti iz nadležnih institucija: 
- Milan Bandić – gradonačelnik Grada Zagreba, 
- Gradski ured za gospodarstvo, energetiku i zaštitu okoliša: Mirka Jozić – pročelnica, Tatjana Operta – zamjenica pročelnice, Filip Čurko – zamjenik pročelnice, Sandra Tucak Zorić – pomoćnica pročelnice, Vesna Vugec – voditeljica Odjela za procjenu utjecaja na okoliš, zaštitu zraka i zaštitu od buke, Snježana Kolarić – voditeljica Odsjeka za zaštitu zraka,
- Gradski ured za poljoprivredu i šumarstvo: Emil Tuk – pročelnik, Ivan Matijević – viši stručni savjetnik, Biserka Petošić – pomoćnica pročelnika za poljoprivredno zemljište,
- Nastavni zavod za javno zdravstvo „Dr. Andrija Štampar“: Zvonimir Šostar – ravnatelj,  Matijana Jergović – voditeljica Odjela za procjenu rizika i logistiku, Ivana Hrga – voditeljica za životni i radni okoliš Službe za zaštitu okoliša i zdravstvenu ekologiju,
- DHMZ: Domagoj Mihajlović - Sektor za kvalitetu zraka, voditelj Službe za upravljanje sustavom mjerenja kvalitete zraka, Kornelija Špoler Čanić – Sektor za kvalitetu zraka, voditeljica službe za informiranje, odnose s javnošću i korisnike, 
- Zavod za javno zdravstvo: Predrag Herceg, Ivan Bešlić.

Nazočni zastupnici Gradske skupštine Grada Zagreba: Miljenka Ćurković, Matej Mišić, Renato Petek, Tomislav Tomašević. 

Nazočni zastupnici Hrvatskog sabora: Gordan Maras, Marko Sladoljev.

Nazočni iz Vijeća Mjesnih odbora: Vladimira Radilović – predsjednica VMO Travno, Božidar Rauch – član VMO Sloboština, Nevenka Zamunik – članica VMO Hrelić, Gracijela Gabriel Pukšec – članica VMO Travno, Jadranka Lajtman – članica VMO Jakuševec, Sanjica Fresl – predsjednica VMO Središće, Marina Havidić – predsjednica VMO Hrelić, Renato Vrban – predsjednik VMO Jakuševec, Miroslav Tovarloža – potpredsjednik VMO Sopot, Svjetlana Lugar – članica VMO Travno, Štefica Muhvić – članica VMO Sopot, Mijo Markuli – član VMO Jakuševec, Milivoj Vrban – član VMO Jakuševec.

Nazočni iz Gradskog ureda za mjesnu samoupravu: Renata Šimon – pročelnica, Suzana Ječ – voditeljica Područnog odsjeka Novi Zagreb – istok, Anita Martinić – stručna referentica, Albert Sliško – stručni referent, Alen Bitići – stručni referent, Tatjana Banek – stručna referentica i Mateo Peša – viši stručni suradnik.

Ostali nazočni: Luka Krpan, Marija Novosel, Nataša Spevec, Ivo Antolović, Tamara Vidaček, Mislav Vidaček, Tihana Tomas, Željko Jozić, Robert Faber, Frana Laća, Vilim Matula, Boris Ognjenović, Nikola Vodopijak, Željko Ciganović, Slavko Tečić, Jadranko Baturić.

Sjednicu otvara  predsjednik Vijeća Milenko Arapović i pozdravlja sve nazočne. Moli gradonačelnika Grada Zagreba Milana Bandića da se obrati nazočnima.

Gradonačelnik Grada Zagreba Milan Bandić pozdravlja sve nazočne. Informira da su prisutni pročelnici iz nadležnih gradskih ureda i da će oni odgovarati na postavljena pitanja. Na sjednici će se donijeti odluke što se treba napraviti, te će se zadužiti osobe koje će pratiti realizaciju odluka. Zadužene osobe će pratiti što je napravljeno, te u kojem vremenu će se napraviti. Vijeće će donijeti prioritete koje treba riješiti. Podsjeća da je sjednica trebala biti održana u dvanaestom mjesecu prije Božića i Nove godine, ali je na njegovo traženje odgođena, jer se bojao radnog učinka tog sastanka. 

Predsjednik Vijeća Milenko Arapović zahvaljuje gradonačelniku u osobno ime i u ime Vijeća i potom otvara sjednicu.
Konstatira da je nazočno 15 članova Vijeća, čime su stečeni uvjeti za raspravu i pravovaljano odlučivanje. Predlaže da se zapisnik 23. sjednice stavi na raspravu i usvajanje na idućoj, redovnoj sjednici vijeća.

 Ad. 1. Problem onečišćenja zraka na području Mjesnog odbora Jakuševec i u njegovoj okolici

Predsjednik Vijeća Milenko Arapović ukratko informira prisutne da je vijeće krajem prošlog ljeta, kada je dobivena informacija o pojačanim negativnim česticama u zraku prema rezultatima mjernih stanica u Dugavama i Jakuševcu, donijelo zaključak da će se organizirati tematska sjednica. Na ovu sjednicu pozvani su predstavnici gradskih ureda i mjerodavnih institucija kojima će okupljeni moći postaviti pitanja i na njih dobiti odgovore. Moli goste da mu se pridruže.

Članica Vijeća Sunčana Kunac izrazila je žaljenje što je sjednica sazvana u 10.00 sati ujutro. Ističe da su članovi Vijeća tražili da se sjednica održi popodne, ali su odbijeni. Napominje kako je gradonačelnik najavio svoje sudjelovanje na sjednici, a ne samo doći i pozdraviti. Moli da se ova sjednica ne održi na način da cijenjeni gosti drže  predavanje, već da odgovaraju na postavljena pitanja. 
Ističe kako su građani prevareni 2008. godine, kada su se gradili stanovi u Kamenarki, kojom prilikom je gradonačelnik izjavio da će Jakuševec biti zelena oaza. Vijećnica ne želi da Novi Zagreb bude drugi Slavonski Brod, u kom je zagađivač preko rijeke, dok je stanovnicima Novog Zagreba u dvorištu. Obzirom da se navodi da je odlagalište sanirano, traži da joj se objasni odakle lebdeće čestice.
Predsjednik Vijeća Milenko Arapović odgovara da je gradonačelnikova želja bila da prisustvuje sjednici.

Članica Vijeća Mirela Mikić Muha se u potpunosti slaže sa kolegicom Kunac.

Član Vijeća Ratko Bedeković također izražava svoje neslaganje s terminom održavanja sjednice, za koji smatra da je usklađen s namjerom da što manji broj ljudi prisustvuje. Napominje da je  tematska sjednica trebala biti u Jakuševcu, te da su svi uzimali izlaznice sa posla samo da bi mogli prisustvovati sjednici. Predlaže da se riječ da prvo gostima iz Instituta za medicinska istraživanja Zavoda za javno zdravstvo, da prisutne upoznaju sa rezultatima mjerenja, nakon čega bi se otvorila rasprava i mogla postavljati pitanja.

[bookmark: _Hlk536783834]Predrag Herceg iz Zavoda za javno zdravstvo informira prisutne da se na Jakuševcu vrše mjerenja H2S sumporovodika i NH3 amonijaka. Mjerenja se obavljaju od 2014. godine, na postaji koja je potpuno rekonstruirana i sa novim instrumentima. Rezultati mjerenja pokazuju da koncentracije H2S prekoračuju dozvoljene vrijednosti u veći broj navrata tijekom godine nego što je dozvoljeno, zbog čega je zrak kategoriziran kao zrak druge kategorije. 

Članica Vijeća Mirela Mikić Muha ističe da prema Ustavu Republike Hrvatske, članku 69., svatko ima pravo na zdrav život. Država osigurava uvjete za zdrav okoliš, a svi su dužni u sklopu svojih ovlasti i djelatnosti, osobitu skrb posvećivati zaštiti zdravlja ljudi, prirode i ljudskog okoliša. Zahvaljuje kolegama koji su u rujnu podržali njen prijedlog sa svim alinejama. Napominje da je to zajednička pobjeda oporbe u Vijeću Gradske četvrti Novi Zagreb – istok. 
Ističe da na Jakuševcu postoje četiri vezana problema koji se ne mogu razdvajati, jer zajedničkim djelovanjem narušavaju kakvoću zraka i kakvoću življenja što se - između ostalog - očituje na mjerenjima sa mjernih postaja Zagreb 3  i Jakuševec. Četiri problema koji neupitno narušavaju kakvoću zraka su uzgoj domaćih životinja, smetlište, kompostana i drobilica građevinskog otpada. Upoznaje prisutne da od kolovoza prošle godine kolegica iz Jakuševca i ona intenzivno prate rezultate mjerenja na tim mjernim postajama i pregledale su sva dostupna izvješća i stranice HAOP-a. Mjerenja pokazuju povremena prekoračenja i ozona i lebdećih čestica, a ovisno o vjetru, smrad se osjeća u svim okolnim naseljima, u djelokrugu od 4 km od odlagališta. Zrak je kategoriziran kao zrak druge kategorije, čestice su kancerogene. Napominje da je smrad prijavljen nekoliko desetaka puta tijekom ljeta Ministarstvu zaštite okoliša i energetike, Komunalnom redarstvu, Ministarstvu poljoprivrede, Gradskom uredu za gospodarstvo, energetiku i zaštitu okoliša. Inspekcija Ministarstva zaštite okoliša izašla je na teren u više navrata, ustanovljen je smrad sa svinjogojskih farmi ali ne i smrad od smetlišta. U listopadu 2018. inspekcija Ministarstva poljoprivrede posjetila je tri farme i ustanovila nepravilnosti. Rokovi za uklanjanje davno su prošli. Postavlja pitanje zašto su obišli samo tri farme, što je s ostalima. Svinjama kao ni smetlištu nije mjesto 5 km od centra grada. Domaće životinje nužno je hitno izmjestit u trošku Grada, ukoliko već za to nije moguće povući sredstva iz EU. Moli pročelnika Gradskog ureda za poljoprivredu da pozove građane koji drže svinje, da se to izmještanje  konačno dogovori. Sakupljeno je 950 potpisa za izmještanje i peticija je poslana u Grad, gradonačelniku, međutim povratne informacije nema. Literatura kaže da se sumporovodik nalazi i u gnojnici. Podsjeća da je Jakuševec u zoni M1, gdje nije predviđeno držanje životinja. Zakon o vlasništvu, odjeljak Imisije, u  članku 110. nalaže da se nitko ne smije služiti ni koristiti nekretninom na način da zbog toga na tuđu nekretninu slučajno ili po prirodnim silama dospiju dim, neugodni mirisi i tako dalje. 
Mjerna postaja Jakuševec po svojoj definiciji je mjerna postaja koja prati stanje na smetlištu i kompostani, što i piše u izvješću. Registrirane su prekomjerne količine H2S i čestica. Traži objavu izmjerenih podataka u realnom vremenu na displejima i za Zagreb 3 u Dugavama i za Jakuševec, odnosno ukoliko ne postoji tehnička izvedba za Jakuševec predlaže instaliranje druge, jer svi imaju pravo po zakonu znati u realnom vremenu što udišu. Želi znati da li njeno dijete može na igru izvan stana. 
Također tražo da se na mjernu postaju Zagreb 3 uvrsti i mjerenje sumporovodika, kao i da Grad putem svih medija, sukladno Zakonu o zaštiti zdravlja članku 26. informira o stanju zraka. Napominje da Uredbom Vlade RH o prekoračenju razine čestica nije dužno obavještavanje u realnom vremenu, no ne vidi razloga da se to ipak ne učinite i tako zaštite građani. 
Upozorava da su upravo dan ranije izmjerene vrlo visoke vrijednosti čestica, oko 150 mikrograma po metru kubnom, te postavlja pitanje zašto to jučer nije bilo u medijima. Na stranicama Instituta za medicinska istraživanja bila je obavijest da djeca i stariji ne izlaze. Kompostana smrdi, dovoljno je stajati minutu dvije pored nje i pozlit će vam. Kompostana ne bi smjela biti više od dva kilometra bliže od bilo kojeg naseljenog područja upitno je ima li uopće dozvolu. Naime, na stranicama Ministarstva stoji da je podnesen zahtjev za okolišnom dozvolom s datumom od 24. prosinca 2018. te je pitanje da li to znači da ona sve ovo vrijeme nije imala dozvolu za rad.  Zanima je utjecaj kompostane na okoliš te podsjeća da članak 42. Zakona o zaštiti zraka kaže kako se u području druge kategorije i kvalitete zraka može izdati lokacijska, građevinska i uporabna dozvola za novi izvor onečišćivanja zraka ili za rekonstrukciju postojećeg, ukoliko se u postupku procjene utjecaja na okoliš utvrdi da se navedenim zahvatom sprečava narušavanje kvalitete zraka. Informira prisutne da je gradonačelnik 2013. potpisao zatvaranje drobilice i kompostane te pita gdje se odlaže azbest, obzirom da je azbestne ploče vidjela i snimila pored ograde u krugu odlagališta na Jakuševcu potpuno nezaštićene. Vijeća mjesnih odbora Zapruđe, Jakuševec, Utrine i Dugave donijeli su zaključke kojima su tražili da se Zagreb 3 veže na sustav eko karti, također i Peščenica. Ističe da je na eko karti deset mjernih postaja za zrak smješteno sjeverno od Save, a niti jedna južno niti na Peščenici. Predlaže, ukoliko se ne može povezati Jakuševec, da se staviti nekoliko pokretnih senzora koji se mogu izmještati po potrebi. Upozorava i da se eko karta kontrole vode ne ažurira redovito. 
Stanovnicima ove gradske četvrti potpuno je neprihvatljivo odlaganje otpada na Prudincu još deset godina. Kroz medije je ljudima obećano zatvaranje i zato su doseljavali. Postavlja pitanje: ako je zrak čist, zašto je gradonačelnik 28. veljače 2014. na Radio Sljemenu izjavio da će se Ekološka renta  isplaćivati ne do kraja 2018., već sve dok mjerenja budu pokazivala emisije plinova koje truju naše Jakuševčane. Ne truje se, međutim, samo 2077 ljudi koji žive u Jakuševcu, već  oko 50 tisuća stanovnika u krugu tri kilometra. Pita nisu li po Ustavu RH svi jednaki, nije li zrak jednako otrovan i za one koji su se priženili u Jakuševec i za one koji su tamo kupili stan 2001. Mnogi već 18 godina žive na Jakuševcu, a nemaju nikakvih prava. 
Plan gospodarenja otpadom u obliku koji je prihvaćen stanovnicima Novog Zagreba je neprihvatljiv. Ekološko rješenje stoji u ladici, zove se ZEKO. Ovo Vijeće je donijelo zaključak u travnju 2018. da se Plan odbija u predloženom obliku te predložilo se da nezavisni stručnjaci, koji su 2003. godine osmislili sustav na Krku, pozovu na prezentaciju rješenja. Zaključak je ignoriran. Građani Novog Zagreba istok spremni su na sve oblike neposluha bude li se ignoriralo njihove zahtjeve. Predlaže zaključak da se farme uklone u najkraćem roku, a što se tiče smetlišta da se Plan gospodarenja otpadom vrati na Gradsku Skupštinu i da se ponovno porazgovara o ekološkim mišljenjima.

Predsjednik Vijeća Milenko Arapović zahvaljuje kolegici Mikić Muha, i naglašava da spomenuti zaključak podržalo cijelo vijeće. Potrebno je krenuti sa zatvaranjem farmi u Jakuševcu.

Saborski zastupnik Gordan Maras pozdravlja prisutne i podsjeća kako je i sam živio u Travnom te obnašao dužnost člana Vijeća do 2004. Zahvaljuje na sazivanju ovakve sjednice i nada se da će se ovaj problem nametnuti kao jedna od top tema u Gradu. Napominje da se do sada o tome samo pričalo, dešavalo se nije ništa. Podržava kolegicu Mikić Muha i smatra da se tema Jakuševca treba prebaciti na sjednicu Gradske skupštine. Ponovno treba raspravljati o Planu gospodarenja otpadom i kako dugoročno riješiti problem. 
Moli predsjednika Vijeća da i dalje inzistira na ovakvim sjednicama, da ne prođe godina dana do iduće. Predlaže da se organizira sjednica u Jakuševcu u narednih mjesec dana, da se vidi konkretno kako bi se problemi rješavali dalje. Postoji sustav koji su izradili stručnjaci, treba ih slušati i ovaj problem početi konačno rješavati.

Predsjednik Vijeća Milenko Arapović zahvaljuje gosp. Marasu na savjetima i potpori.

Gradski zastupnik Tomislav Tomašević pozdravlja prisutne i napominje da je odrastao u Zapruđu, a da se problematikom Jakuševca bavi već 15 godina te žali što taj problem još uvijek nije riješen. Svi su upravo informirani da je učestalost prekoračenja dozvoljenih  vrijednosti opasnih čestica razlog zašto je zrak proglašen zrakom druge kategorije, što smatra nedopustivim za glavni grad države. Konstatira da su građani Novog Zagreba - istok time proglašeni građanima druge kategorije, uz to što moraju trpjeti neugodne mirise koji utječu na okoliš i zdravlje. Prema Prostornom planu Grada Zagreba kojeg je donijela Gradska skupština, zatvaranje odlagališta na Jakuševcu trebalo je provesti do 2010. godine. Promjenom Prostornog plana rok se pomicao na 2015.,  pa na 2018. godinu. Novim  Prostornim planom, usvojenim krajem prošle godine, rok zatvaranja odlagališta otpada ponovno je pomaknut i to na 2029. godinu.  Zastupnik Tomašević pita kada gradska uprava misli napokon zatvoriti odlagalište otpada te, budući da je veliki izvor smrada kompostana, traži informaciju kada će biti natkrivena kompostana kako bi se barem smanjio smrad.

Pročelnica Gradskog ureda za gospodarstvo, energetiku i zaštitu okoliša Mirka Jozić pozdravlja prisutne. Posebno zahvaljuje gospođi Mikić Muha koja je inicirala ovu sjednicu. Napominje da je problem onečišćenja zraka u Novom Zagrebu - istok veliki problem, ljudi udišu onečišćeni zrak što može naštetiti zdravlju. 
Na svima prisutnima je zadatak smisliti kako riješiti ovaj problem, jer je jasno da se Jakuševec ne može zatvoriti preko noći. Da bi se zatvorio Jakuševec, moramo postojati alternativa. Nejasno joj je zašto bi se Plan gospodarenja otpadom ukidao, jer to je osnovni dokument koji se mora provesti kako bi se jednog dana mogao zatvoriti Jakuševec. Mora se raditi na odlaganju otpada sve dok se ne dobije alternativno rješenje, a to će biti novi Centar za gospodarenje otpadom sa uporabom otpada na moderniji i ekološko prihvatljiviji način. 
Informira da je potpisan ugovor za izradu studije za izgradnju Centra za gospodarenja otpadom, što je preduvjet za zatvaranje odlagališta. Planom gospodarenja otpadom riješit će se kompostana i drobilica, a odlagalište će ostati kao građevina jer se mora vršiti monitoring. Prostorni plan Grada Zagreba ne može određivati kada će se zatvoriti odlagalište. 
Predlaže formiranje  radne skupine u koju predlaže zainteresirane vijećnike gradske četvrti i djelatnike nadležnih gradskih ureda, koja će predložiti akcijske mjere. Krenuti se može sa izmještanjem farmi svinja i postavljanjem još dvije mjerne postaje koje bi iščitavale koncentraciju čestica u realnom vremenu. Gradski ured ne dobiva informacije u realnom vremenu, ali sama ta informacija neće donijeti bolju kakvoću zraka.  Poboljšanje kakvoće zraka mora se postići zajedničkim mjerama, te se mora provesti Plan gospodarenja otpadom što je moguće prije. Prestankom odlaganja otpada na odlagalište Prudinec, riješit će se smrad. Izražava žaljenje što na sjednici nije prisutan netko iz inspekcije za zaštitu okoliša, obzirom da su obećali da će građani imali informaciju u realnom vremenu. 
Vezano uz kompostanu, odgovara da neće biti natkrivena već treba napraviti veliku kompostanu na novoj lokaciji, koja će primiti sav bio otpad sa područja Grada Zagreba. Predložena lokacija u Brezovici je odbijena na Gradskoj skupštini, Nitko ne želi na svom području kompostanu. Alternative se traže van granica Grada Zagreba, unutar Zagrebačke županije a dokumentacija za izmještanje bi trebala biti gotova u naredne dvije godine.

Ravnatelj Nastavnog zavoda za javno zdravstvo „Dr. Andrija Štampar“ Zvonimir Šostar odgovara da sve mjerne stanice nisu uvrštene u eko kartu Grada Zagreba, što se planira ispraviti u narednih mjesec dana. Postavit će se još dvije kompletne mjerne stanice, kako bi se kvalitetno kontrolirala onečišćenost. 
Izražava zadovoljstvo što je danas na sjednici prisutna doktorica Matijana Jergović, jedna od rijetkih epidemiologa i ekologa, te doktorica Ivana Hrga koja vodi Odjel za zrak, tlo i otpad. Ono što se mora napraviti, jer Zavod jedini ima mogućnost procjene utjecaja onečišćenja na ljudsko zdravlje, je postavljanje mjernih stanice. Jedna stanica sa cijelim softerom dođe oko 200 tisuća kuna. Potrebno je oko tri mjeseca da sve to napravimo, obzirom da je proces vezan uz javnu nabavu. Eko karta Grada Zagreba  je jedina u svijetu gdje građani mogu vidjeti mjerne podatke, ažurirane svaki dan, i to za zrak i kvalitetu vode. Upozorava da je najveći onečistač je promet, a ne odlagališta, no unatoč tome Zavod će se sa svim svojim resursima uključiti u sustav ranog uzbunjivanja i kvalitetne kontrole zraka. 

Pročelnik Gradskog ureda za poljoprivredu i šumarstvo Emil Tuk odgovara da je držanje domaćih životinja na području Grada Zagreba dopušteno do 21. kolovoza 2019. godine pri čemu je uvaženo mišljenje Vijeća Gradske četvrti Novi Zagreb – istok i Vijeća Mjesnog odbora Jakuševec. Gradski ured je objavio natječaj za premještanje farmi na području Jakuševca i na ostalim područjima koja su unutar GUP-a i svi oni koji su zainteresirani mogu se javiti na njega. Natječaj će biti još posebno obrazložen informacijom pod kojim uvjetima i kako se mogu javiti na natječaj. Gradski ured nudi svim zainteresiranim pomoć pri upućivanju na izvore financiranja.

Gradski zastupnik Matej Mišić pozdravlja sve prisutne. Izražava zadovoljstvo što se sjednica održava na području Gradske četvrti, ali žao mu je što nije na području Jakuševca. Ističe da je kao stanovnik Jakuševca i osobno zainteresiran, te misli da je to top prioritet u Gradu Zagrebu. Promet, žičara niti tunel nisu prioritet u odnosu na zdravlje građana. Dva su aspekta ovog problema: jedan je držanje domaćih životinja, drugi je odlagalište otpada. Napominje da se mora prvo riješiti pitanje držanja domaćih životinja pa izražava žaljenje što je vladajuća većina u Gradskoj četvrti i Mjesnom odboru dala preporuku da se još godinu dana mogu držati domaće životinje. 
Također žali što je sjednica u ovako ranom terminu jer vjeruje i zna da bi u popodnevnom terminu ova dvorana bila premala za sve zainteresirane. Ističe da odlagalištu otpada i s nekim modernijim rješenjima nije mjesto u naseljenom području. Pred tri godine izgrađeno je pet zgrada i naseljeno preko dvije tisuće ljudi koji su vjerovali da će se odlagalište otpada zatvoriti sa krajem 2018. Sada se grade nove tri zgrade u Jakuševcu, doselit će novih tisuću ljudi, koji će udisati isti ovaj zrak koji mi udišemo godinama. Šteta je što se na Gradskoj skupštini nije moglo razgovarati o tome. Postavlja pitanje da li je konačni rok za zatvaranje farmi osmi mjesec 2019. ili će se opet forsirati novo produženje tih rokova, te ukoliko se već formira radna skupina, poziva da se u nju uključe zainteresirani gradski zastupnici, vijećnici i predstavnici građana. 

Predsjednik Vijeća Milenko Arapović napominje da su Vijeće Gradske četvrti i Vijeće Mjesnog odbora donijeli odluku da se produži rok na godinu dana, sa napomenom da je traženo da zainteresirane strane sjednu i dogovore kako što prije izmjestiti farme. 

Član Vijeća Ratko Bedeković razumije kolege koji žive na Kamenarki, međutim ističe da držanje domaćih životinja nije kancerogeno. Problem se neće riješiti zatvaranjem svinjaca obzirom da je taj smrad kap u moru u odnosu na 30 milijuna kubika smeća koje se tu taloži 60 godina. Ističe da je on srušio dozvolu za odlagalište 2016. na Upravnom sudu, ali Ministarstvo zaštite okoliša je ignoriralo pravomoćnu sudsku presudu, ponovilo identično rješenje u kojem je odlagalištu Prudinec dat status uređenog odlagališta, usprkos Europskoj direktivi koju je i Hrvatska potpisala te usprkos Pravilniku kojeg je to isto Ministarstvo donijelo. Najbliža kuća od odlagališta udaljena je svega 110 metara, umjesto obaveznih 500. Odlagalište radi mimo zakona punih 50 godina. Postavlja pitanje kako drobilica nema rješenje o objedinjenim uvjetima zaštite okoliša, a radi već desetak i više godina. Zagrebački holding d.o.o. podružnica Zrinjevac, za kompostanu je  u prosincu 2018. podnijela zahtjev Ministarstvu zaštite okoliša  za izdavanje rješenja o objedinjenim uvjetima zaštite okoliša. Napominje da je 2013. godine gradonačelnik potpisao naloge za trenutno zatvaranje i drobilice i kompostane. Postavlja pitanje kako je kompostana radila zadnjih deset godina ako nema dozvolu. Na nebrojene prijave njegove udruge Ministarstvo nije reagiralo, a dužno je štititi prava građana. Odlagalište ima nezakoniti status uređenog odlagališta. Također ističe da već 20 godina njegova  udruga nudi rješenja u skladu sa strukom, ali Grad ih ne želi. 

Pročelnica gradskog ureda za  gospodarstvo, energetiku i zaštitu okoliša Mirka Jozić odgovara da kompostana na Jakuševcu ima premali kapacitet, te se obrađuje samo biootpad iz gradskih parkova. Postrojenje za obradu biootpada je zatvorena zgrada s najboljom tehnologijom. Jedino rješenje je nova kompostana. 

Član Saborskog odbora za zaštitu okoliša Bojan Ognjenović pozdravlja prisutne. Izražava žaljenje što ovdje nije prisutan voditelj odlagališta otpada Jakuševec. Na Jakuševcu su četiri izvora smrada, a najveći je odlagalište smeća, pa farme svinja, kompostana i drobilica, te pročistač otpadnih voda. Uzorci vode na pročistaču se mjere svaki dan, i samo tu i tamo uzorci zadovoljavaju za puštanje u Savu. U kišno doba, kada su velike oborine, otpadne vode se ispušta bez pročišćavanja.  Sve to plaćamo mi građani Grada Zagreba, jer kazna se šalje Gradu koji ih plaća. Predlaže da u radnoj skupini bude netko sa odlagališta Jakuševec, da se smanji smrad na način da se smeće koje se dovozi svakodnevno zatrpava većim slojem zemlje, sa barem pola metra, a ne kao sada sa deset centimetara. Građani Jakuševca dobivaju ekološku rentu. Vani građani ne dobivaju čisti novac već dobivaju jeftiniju struju, vodu i na taj način ih se privlači da žive u neposrednoj blizini odlagališta. 

Član Vijeća Mjesnog odbora Sloboština Božidar Rauh postavlja pitanje da li je istekla uporabna dozvola Jakuševca, te koja je svrha naknade za građane koji žive u Jakuševcu.

Marija Novosel iz Zagrebačkog holdinga - Podružnica ZGOS odgovara da odlagalište otpada Jakuševec radi prema građevnoj dozvoli, a uporabna dozvola se ishodi nakon završetka gradnje, tj. nakon popunjenja kapaciteta. Ishođena je uporabna dozvola za izgrađeni dio odlagališta, to je onaj prekriveni dio, prve tri plohe.  Nakon što se završi gradnja u potpunosti, prema projektnoj dokumentaciji ishodit će se uporabna dozvola. Odlagalište otpada Prudinec Jakuševec radi na temelju dozvole za gospodarenje otpadom.

Predsjednik Vijeća Milenko Arapović moli da se pitanje koja je svrha naknada, uputi Vijeću koje će zatražiti odgovor.

Gradski zastupnik Renato Petek ističe da je gospodin Šostar rekao da će sad dovesti mjerne stanice, to se moglo i prije. Ističe da je jako znakovito što je, kada je krenuo projekt praćenja kvalitete zraka, većina mjernih stanica pozicionirana u sjevernom dijelu grada, kako se ne bi mjerilo na Jakuševcu. Što se tiče naknada za umanjenu kvalitetu življenja, ona je smišljena da bi se moglo manipulirati sa građanima Jakuševca. Također se svake godine donosi odluka da se svinje nastave držati još godinu dana. Napominje da je gospođa Jozić rekla da je Centar za gospodarenje otpadom rješenje da bi se zatvorio Jakuševec. Postavlja pitanje da li centri za gospodarenjem otpada postoje u Hrvatskoj. Trebalo im je sedam do deset godina da se otvore. Traži infomaciju u kojoj je fazi Centar za gospodarenjem otpada u Gradu Zagrebu, u Resniku, za koliko godina će se započeti graditi, pa tek kada se izgradi i otvori možemo razgovarati o zatvaranju Jakuševca.

Pročelnica gradskog ureda za gospodarstvo, energetiku i zaštitu okoliša Mirka Jozić odgovara da je činjenica da ćemo otpad Grada Zagreba odlagati dok ne napravimo bolju alternativu.. Vezano uz Centar za gospodarenje otpadom informira da je prošlo ljeto potpisan ugovor na 36 milijuna kuna sa Ministarstvom zaštite okoliša i ZEUS fondova za izradu dokumentacije i aplikacije studije i studije utjecaja na okoliš. Raspisan je javni natječaj, predane su ponude i ponude su u obradi. Nakon otvaranja ponude trebat će oko godinu dana da se izradi studija, godinu dana da se napravi dokumentacija, građevinska dozvola, te stvari ne idu preko noći. Trebat će par godina da se sve to pripremi i pokrene.

Predrag Herceg iz Zavoda za javno zdravstvo informira prisutne što i kako se mjeri na mjernim stanicama. Mjeri se na gradskoj mreži, državnoj i na pročistaču voda. Rijetko koji hrvatski grad ima 16 mjernih postaja gradske mreže i tri državne. Problem lebdećih čestica je ne samo problem Hrvatske već i kontinentalnog dijela Europe. Usporedbom podataka mjerenja unutar godine dana povećana je koncentracija lebdećih čestica istovremeno u Sisku, Kutini i Jakuševcu. Dva su parametra po kojim se određuje kvaliteta zraka. Jedan je godišnja srednja vrijednost maksimalne koncentracije, koja ne smije prekoračiti 40 mikročestica po kvadratu. Na nijednom mjernom području Zagreba ovo nije prekoračeno. Drugi parametar je dnevna srednja vrijednost, koja je 50 mikročestica po kubnom metru, a ona ne smije biti tijekom godine prekoračena više od 10 puta. Od kada se vrše mjerenja najveće smanjenje čestica je zabilježeno dovršetkom plinofikacije Zagreba - izmjerene vrijednosti pale su za preko 50%. 

Članica Vijeća Renata Bedeković pozdravlja sve prisutne. Izražava žaljenje što je otišao gospodin Maras, te postavlja pitanje zastupnicima Gradske skupštine zašto nisu podržali prvi Plan gospodarenja otpadom, jer u njemu su Jakuševčani i građani Novog Zagreb – istok vidjeli da se kompostana seli u gradsku četvrti Brezovicu, a u Podsused drobilica. Za vrijeme oporbenog mandata gosp. Bedekovića u mjesnom odboru došle su kompostana i drobilica. Kada su mještani Jakuševca 2012. godine blokirali smetlište, 60 tistuća stanovnika koji žive u Novom Zagrebu - istok i mještani urbanog dijela Kamenarke nisu se priključili prosvjedu. Tada smetlište nije imalo dozvolu. Stanovnici nisu imali podršku niti od Mjesnog odbora, niti od Gradske četvrti. 

Članica Vijeća Mirela Mikić Muha postavlja pitanje da li Plan gospodarenja otpadom predviđa da će Resnik biti sljedeća Mariščina. Proučavala je podatke o Jakuševcu i može reći da je stanje puno lošije i smrdljivije nego na Mariščini. Seliti problem iz Jakuševca za Resnik, iz Jakuševca u Podsused ili Brezovicu nije rješenje. U Hrvatskoj ima dobrih primjera, treba ih pozvati kako bi ih mogao primijeniti i Grad Zagreb. Što se tiče eko karte, tvrdi da se one ne ne ažuriraju u realnom vremenu.

Član Vijeća Imran Sreberniković ističe da cijeli grad Zagreb ima drugu kategoriju zraka. Traži tumačenje što ti brojevi znače jer u cijelom svijetu je porast zagađenja zraka, sve veći i veći.

Predrag Herceg odgovara da su 60-tih i 70-tih lebdeće čestice bile dva do tri puta više nego što su danas. Olova danas nema ni 5 – 6 %, kao što ga je bilo prije, a bilo je puno manje automobila. Europa se bori na taj način da snižava granične dopuštene vrijednosti. Što se tiče zdravstvenih učinaka, ne postoje čestice ni koncentracije koje nisu opasne, jer nije dokazano. U Zagrebu su većinom u zimskim mjesecima prekoračenja dopuštenih vrijednosti, jer zrak stoji. 

Gradski zastupnik Tomislav Tomašević odgovara da je on na sjednici Gradske skupštine glasao protiv Plana gospodarenja otpadom jer smatra da je on loš. Također loše je što se nije definirala lokacija za novu kompostanu, koja svakako treba Gradu Zagrebu, te treba biti na području Grada. Neprihvatljivo mu je što je prihvaćeno da se otpad iz Zagrebačke županije vozi u Grad Zagreb - županija sa svojom rijetkom naseljenošću stavlja otpad u grad sa vrlo gustom naseljenošću. U Planu gospodarenja otpadom navedeni su jasni rokovi pa postavlja pitanje što je do sada napravljeno. Planom je planirano poboljšanje tehnoloških procesa za kompostanu, ulaganje od 30 milijuna kuna. Danas je dobivena informacija da se kompostanu planira zatvoriti, a novu otvoriti na području Zagrebačke županije. Traži konkretne rokove.

Pročelnica Gradskog ureda za gospodarstvo, energetiku i zaštitu okoliša Mirka Jozić odgovara da ne može dati konkretni rok, jer rokovi ovise o ministarstvima, zastupnicima u gradskoj skupštini i drugim parametrima. Gradski ured je 2013. godine predao zahtjev za lokacijsku dozvolu za Centar za gospodarenjem otpadom na Resniku, koja je srušena. Tada se sve moralo pokrenuti iz početka. Smatra da natkrivanje neće umanjiti smrad kompostane. Struka će odlučiti. 

Gradski zastupnik Vladimir Jandrić postavlja pitanje kada će se drobilica izmjestiti iz Jakuševca i kuda će se maknuti. Prema nekim informacijama, trebala bi biti u Stenjevcu. 

Predsjednik Vijeća Milenko Arapoviće predlaže da se formira radna grupa koja će se sastajati najmanje jednom mjesečno i pratiti stanje i korake na rješavanju problema. U radnu grupu Vijeće će dati tri predstavnika.

Sjednica je završila u 12.00 sati.

